3 §
<2007-00668> LAUSUNTO OIKEUSMINISTERIÖN TYÖRYHMÄN MIETINNÖSTÄ KÄRÄJÄOIKEUSVERKOSTON KEHITTÄMINEN

Valmistelija / lisätiedot: hallintojohtaja Keijo Kuja-Lipasti, puh. 040 841 9452,
sähköposti; etunimi.sukunimi@kauhajoki.fi

Khall 3 §	Oikeusministeriö pyytää Kauhajoen kaupungin lausuntoa oikeusministeriön työryhmän mietinnöstä Käräjäoikeusverkoston kehittäminen (Työryhmämietintö 2007:12). Lausunto pyydetään toimittamaan oikeusministeriöön viimeistään 31.1.2008.

Työryhmän tehtävänä oli laatia ehdotus uudeksi käräjäoikeusverkostoksi siten, että kussakin maakunnassa olisi 1 – 3 käräjäoikeutta, jolloin koko maassa olisi 25 – 30 käräjäoikeutta nykyisten 54 käräjäoikeuden sijasta.

Työryhmä ehdottaa, että Suomessa olisi tulevaisuudessa 25 käräjäoikeutta. Tavoitteina oli, että joka käräjäoikeudessa olisi yli 100.000 asukasta ja vähintään 10 tuomaria. Kussakin maakunnassa olisi pääosin yksi käräjäoikeus, poikkeuksina Lapin maakunta ja Uusimaa.

Ehdotuksen mukaan käräjäoikeuden toimipaikkoina olisivat 25 pääkansliaa, 5 sivukansliaa ja 30 istuntopaikkaa.

Kauhajoen käräjäoikeuteen kuuluvat nyt Isojoki, Jurva, Karijoki, Kauhajoki, Kurikka ja Teuva. Väestön määrä on noin 40.000 asukasta. Kauhajoella toimii myös syyttäjäviraston palvelutoimisto ja oikeusaputoimisto, joka pitää sivuvastaanottoa myös Isojoella, Jurvassa ja Teuvalla.

Ehdotuksen mukaan Etelä-Pohjanmaalle jäisi pääkanslia Seinäjoelle ja Kauhajoen sekä Kauhavan pääkansliat lakkautettaisiin. Istuntopaikat lakkautettaisiin seuraavilta paikkakunnilta: Alajärvi, Alavus, Jalasjärvi, Kurikka ja Lapua. Istuntopaikka säilyisi Kauhajoella ja Kauhavalla.

Tiivistelmä mietinnöstä on esityslistan lisätietona.

Kaupunginjohtajan ehdotus: Kaupunginhallitus esittää lausuntonaan oikeusministeriölle sen työryhmämietinnöstä 2007:12 seuraavaa:
1)	Kauhajoen kaupunki ei pidä mielekkäänä ja onnistuneena ratkaisuna käräjäoikeusverkoston näin laajamittaista supistamista. Kauhajoen kaupunki esittää, että valtiovalta turvaa Kauhajoen käräjäoikeuden palvelukyvyn monipuolisena ja asiantuntevana täyden palvelun toimipisteenä. Käräjäoikeuden kanslia ja istuntopaikka tulee säilyä aluekeskuksissa, myös Kauhajoen aluekeskuksessa

Khall 3 §	2)	Kauhajoen keskustasta matkaa Seinäjoelle tulee lähes 60 km ja 
(jatkoa 2)	kunnan etelärajalta yli 100 km. Myös Teuvan, Isojoen ja Karijoen asukkaiden matka muodostuu kohtuuttomaksi (85-120 km). Samoin Jurvan asukkaiden asiointimatka lyhentyisi Seinäjoen vaihtoehtoon nähden. EY-oikeuden läheisyysperiaatteen, palveluperiaatteen ja perustuslain 21 §:n oikeusturvasäännöksen perusteella esitettyä ratkaisua ei voida pitää perusteltuna. 

3)	Käräjäoikeuden asioista pääosa on summaarisia, usein toistuvia asioita. Laajoja riita-asioita tai erityisosaamista vaativia rikosasioita on prosentuaalisesti vähän. Tehokuutta voidaan parantaa tarvittaessa myös siten, että erityisosaamista vaativia asioita hoitaisivat ko. alaan erikoistuneet asiantuntijat eri käräjäoikeuksissa.

4)	Kauhajoen käräjäoikeuden istunto- ja kansliatilat on peruskorjattu ja muutettu tähän tarkoitukseen sopiviksi ja myös yhteensopiviksi Kauhajoen poliisilaitoksen kanssa. Tilat ovat toimivat ja edulliset.

Kaupunginhallituksen päätös: Ehdotus hyväksyttiin yksimielisesti keskustelun jälkeen.